ddrg/super_eurlex huggingface dataset:
KIRJALLINEN KYSYMYS E-1791/02 esittäjä(t): Christopher Huhne (ELDR) komissiolle. Yhtäläistä kohtelua työssä ja ammatissa koskevan lainsäädännön täytäntöönpano.



Virallinen lehti nro 301 E , 05/12/2002 s. 0229 - 0230



KIRJALLINEN KYSYMYS E-1791/02 esittäjä(t): Christopher Huhne (ELDR) komissiolle (24. kesäkuuta 2002) Aihe: Yhtäläistä kohtelua työssä ja ammatissa koskevan lainsäädännön täytäntöönpano Voiko komissio kertoa, missä vaiheessa yhtäläistä kohtelua työssä ja ammatissa koskevan neuvoston direktiivin täytäntöönpano on jäsenvaltioissa, erityisesti Yhdistyneessä kuningaskunnassa? Mitä vaikutuksia kyseisellä direktiivillä olisi tällä hetkellä Yhdistyneen kuningaskunnan kansalaiseen, joka on joutunut ikään perustuvan syrjinnän uhriksi työn saannissa? Sisältyykö Euroopan unionin lainsäädäntöön mitään muita säädöksiä, jotka suojelisivat kansalaisia tällaiselta syrjinnältä työmarkkinoilla, tai aikooko komissio edistää joitakin muita toimenpiteitä tällä alalla? Anna Diamantopouloun komission puolesta antama vastaus (18. heinäkuuta 2002) Yhdenvertaista kohtelua työssä ja ammatissa koskevista yleisistä puitteista 27. marraskuuta 2000 annettu neuvoston direktiivi 2000/78/EY(1) on saatettava osaksi kansallista lainsäädäntöä 2. joulukuuta 2003 mennessä. Erityisolosuhteiden ottamiseksi huomioon jäsenvaltiot voivat tarvittaessa hyödyntää 2. joulukuuta 2003 alkavaa kolmen vuoden lisäaikaa ikään tai vammaisuuteen perustuvaan syrjintään liittyvien direktiivin säännösten täytäntöönpanemiseksi, jolloin yhteenlaskettu määräaika on enintään kuusi vuotta. Tässä tapauksessa niiden on ilmoitettava tästä komissiolle viipymättä ja toimitettava komissiolle vuosittain selvitys toimenpiteistä, joita ne toteuttavat torjuakseen ikään ja vammaisuuteen perustuvaa syrjintää, sekä direktiivin täytäntöönpanon edistymisestä. Yksikään jäsenvaltio ei ole toistaiseksi ilmoittanut komissiolle direktiivin saattamisesta osaksi lainsäädäntöään. Komissio on tietoinen siitä, että Yhdistyneessä kuningaskunnassa ei tätä nykyä ole voimassa lainsäädäntöä, jolla nimenomaisesti suojeltaisiin ikään perustuvalta syrjinnältä työn saannissa. Tilanne muuttuu, kun direktiivi 2000/78/EY on saatettu osaksi maan lainsäädäntöä. Komissiolla ei ole nyt suunnitelmissa esittää muita toimenpiteitä työhön liittyvän ikäsyrjinnän alalla. (1) EYVL L 303, 2.12.2000.
KIRJALLINEN KYSYMYS E-1603/02 esittäjä(t): Avril Doyle (PPE-DE) komissiolle. Ratsastuskypärän prototyypin (L-TC158 WG 5) rahoitus.



Virallinen lehti nro 301 E , 05/12/2002 s. 0192 - 0192



KIRJALLINEN KYSYMYS E-1603/02 esittäjä(t): Avril Doyle (PPE-DE) komissiolle (5. kesäkuuta 2002) Aihe: Ratsastuskypärän prototyypin (L-TC158 WG 5) rahoitus Haluaisin tiedustella komissiolta, voiko se antaa asiallisen vastauksen edellä mainitun rahoitushankkeen tämänhetkisestä tilasta ja sen viivytykseen johtaneista syistä? Erkki Liikasen komission puolesta antama vastaus (11. heinäkuuta 2002) Komissio on antanut toimeksiannon M 281 tarkoituksenaan tarkistaa standardi EN 1384 ratsastusurheilun suojakypäristä (toimeksiannon kohta 2). Yhteisö on rahoittanut nämä työt 15 317 euron suuruisella alkusummalla (komission ja Euroopan standardikomitean (CEN) allekirjoittama virallinen toimeksianto 03/281/99-35 22. joulukuuta 1999). CEN esitti komissiolle 130 165 euron suuruisen lisäkustannusarvion ratsastuskypärien sivumurskautumistesteistä 28. kesäkuuta 2000. Komissio vastasi CEN:lle yhteydenotollaan 13. syyskuuta 2000, että se ei periaatteessa vastusta lisärahoituksen myöntämistä. Komissio pyysi kuitenkin selvityksiä tutkimuksista vastaavien asiantuntijoiden valintamenettelystä standardoinnista vastaavan CEN:n teknisen komitean jäsenten mahdollisten eturistiriitojen varalta. Voimassaolevia sääntöjä soveltaen komissio toivoi tähän tapaukseen, ja erityisesti hakumenettelyyn, enemmän avoimuutta ja puolueettomuutta ennen uusien määrärahojen myöntämistä. Komissio vaati kirjeillään 19. helmikuuta 2001 ja 22. lokakuuta 2001 CEN:a laatimaan uuden kustannusarvion tarjouskilpailun perusteella tutkimusten aloittamiseksi varmistaen standardin tarkistamisen edistymisen. Näistä muistutuksista huolimatta CEN ei ole antanut uusia kustannusarvioita mahdollistaakseen komission rahoituksen tutkimuksilleen. CEN ilmoitti komissiolle, että teknisen komitean 158 työryhmä 5:n puheenjohtaja selvittäisi sivumurskautumistestiä samanaikaisesti standardin EN 1384 tarkistustöiden jatkumisen kanssa. Työt pitäisi saada päätökseen 30. huhtikuuta 2003. Edistääkseen kyseisten tutkimusten kulkua komissio on kuitenkin valmis rahoittamaan testejä CEN:n pyynnöstä.
KIRJALLINEN KYSYMYS E-0870/02 esittäjä(t): Jonas Sjöstedt (GUE/NGL) komissiolle. Mahdollisen kilpailulain rikkomuksen tutkinta.



Virallinen lehti nro 301 E , 05/12/2002 s. 0060 - 0061



KIRJALLINEN KYSYMYS E-0870/02 esittäjä(t): Jonas Sjöstedt (GUE/NGL) komissiolle (2. huhtikuuta 2002) Aihe: Mahdollisen kilpailulain rikkomuksen tutkinta Loppuvuodesta 2000 lääkealan tuotteiden tukkumyyjä Kronan Droghandel teki komissiolle valituksen Ruotsin hallituksen ja Apoteksbolagetin (Ruotsin apteekkien kansallinen hallinto) toimista, jotka olivat rikkoneet perustamissopimusta. Kronanin valitus oli vastaus Apoteksbolagetin ja Ruotsin hallituksen yhteisiin suunnitelmiin perustaa alueellisia jakelukeskuksia. Ruotsin hallituksen tarkoituksena oli luoda uusia työpaikkoja sellaisille alueille, joilla oli lakkautettu sotilasyksiköitä. Kronanin kanta oli se, että jos Apoteksbolaget tulisi lääkealan tuotteiden jakelumarkkinoille, se vahvistaisi hallitsevaa asemaansa myyntimonopolinsa avulla. Kronanin mielestä tällainen tilanne rikkoisi Ruotsin kilpailulakia (yhdenmukainen yhteisön säädösten kanssa), joka kieltää hallitsevan markkina-aseman väärinkäytön, ja Ruotsin hallitus ja Apoteksbolaget rikkoisivat perustamissopimuksen velvoitteita. Komission piti tutkia, onko valitus perusteltu. Mikä on tämän tutkinnan tulos? Mario Montin komission puolesta antama vastaus (22. toukokuuta 2002) Komissio vastaanotti 15. joulukuuta 2000 valituksen, jonka mukaan ruotsalainen valtion omistama yritys Apoteksbolaget suunnitteli laillisen lääkkeiden vähittäiskaupan monopolinsa laajentamista Ruotsissa lääkkeiden tukkukauppaan, mikä merkitsisi kilpailun päättymistä tukkukaupassa. Koska samanlainen Ruotsin kilpailulakiin (joka on hyvin lähellä yhteisön kilpailuoikeutta) perustuva valitus jätettiin Ruotsin kilpailuviranomaisille, komissio päätti, että Ruotsin viranomaisten tulisi johtaa väitteiden tutkimusta. Tämä oli luonnollista, koska tapaus koski Ruotsia. Lisäksi se on komission suunnitteleman EY:n perustamissopimuksen 81 ja 82 artiklan soveltamisen ajan tasalle saattamisen mukaista, johon kuuluu kansallisten viranomaisten ja tuomioistuinten tärkeämpi asema(1). Ruotsin kilpailuviranomaisten 6. kesäkuuta 2001 tekemän päätöksen mukaan asiassa ei ollut aihetta tehdä päätöstä, koska Apoteksbolaget oli peruuttanut suunnitelmansa laajentaa toimintaansa. Tämän seurauksena valituksen tekijä peruutti komissiolle jättämänsä valituksen. Parlamentin jäsenen tarkoittamaa valitusta koskevan asian käsittely komissiossa on tämän vuoksi päätetty. (1) Suunniteltu oikeusperusta yhteisön kilpailuoikeuden ajan tasalle saattamiseksi on 27. syyskuuta 2000 annettu komission ehdotus neuvoston asetukseksi EY:n perustamissopimuksen 81 ja 82 artiklassa määrättyjen kilpailusääntöjen täytäntöönpanosta ja asetusten (ETY) N:o 1017/68, (ETY) N:o 2988/74, (ETY) N:o 4056/86 ja (ETY) N:o 3975/87 (EY:n perustamissopimuksen 81 ja 82 artiklan täytäntöönpanoa koskeva asetus) muuttamisesta, EYVL C 365 E, 19.12.2000.
KIRJALLINEN KYSYMYS P-0644/02 esittäjä(t): Bart Staes (Verts/ALE) komissiolle. Komission kanta Yhdysvaltain kansainväliseen satamaturvallisuuspolitiikkaan.



Virallinen lehti nro 229 E , 26/09/2002 s. 0113 - 0113



KIRJALLINEN KYSYMYS P-0644/02 esittäjä(t): Bart Staes (Verts/ALE) komissiolle (28. helmikuuta 2002) Aihe: Komission kanta Yhdysvaltain kansainväliseen satamaturvallisuuspolitiikkaan Yhdysvaltalaisen senaattori Hollingsin esittämillä kansainvälistä satamaturvallisuutta koskevilla toimenpiteillä saattaa olla kauaskantoisia vaikutuksia. Ensimmäiset levottomuutta herättävät raportit siitä, että vain kymmenellä satamalla olisi oikeus ottaa vastaan tavaratoimituksia Yhdysvaltoihin ja että muiden maiden vientisatamissa kontit olisi tarkastettava äärimmäisen tarkasti, ovat osoittautuneet pelkiksi huhuiksi. Siitä huolimatta Yhdysvaltain turvatoimenpiteillä tulee olemaan huomattavia vaikutuksia Euroopan satamille. Mitä komissio aikoo tehdä saadakseen jäsenvaltiot toimimaan yksimielisesti, kun tämä kysymys otetaan esiin Kansainvälisen merenkulkujärjestön seuraavassa kokouksessa? Miten komissio hoitaa kysymyksen mahdollisista yksipuolisista ja protektionistisista määräyksistä Maailman kauppajärjestössä tehtyjen kansainvälisten kauppasopimusten valossa? Mikä on komission kanta konttien mahdolliseen tarkempaan tarkastamiseen? Voiko komissio esittää vertailevan laskelman kustannuksista ja ajasta, joita tähän tarkastamiseen tarvitaan? Christopher Pattenin komission puolesta antama vastaus (22. maaliskuuta 2002) Yhdysvaltain turvallisuusmääräykset ovat hyväksyttävissä vain jos ne ovat kansainvälisen sääntelykehyksen (Kansainvälisen merenkulkujärjestön IMO:n tai Kansainvälisen työtoimiston määräysten) mukaisia, erityisesti kolmansien maiden alueella sovellettavien toimenpiteiden osalta. Kaikkia yksipuolisia maailmankauppaan vaikuttavia toimenpiteitä olisi vältettävä kansainvälisten sääntöjen mukaisesti. Sekä konttien että henkilöiden tarkastamista käsittelee monia työryhmiä edellä mainituissa kansainvälisissä elimissä, laatiakseen päälinjat tuleville sääntelytoimille. Alan toimijat, jäsenvaltiot ja komissio työskentelevät saavuttaakseen Euroopan tasolla yhteisymmärryksen näistä asioista kuten äskettäin tapahtui erään IMO:n työryhmän kokouksessa.
KIRJALLINEN KYSYMYS P-0822/02 esittäjä(t): María Sornosa Martínez (PSE) komissiolle. Alcoyssa Alicantessa sijaitsevan Barxell-joen juoksun muuttaminen ja urbanisointi.



Virallinen lehti nro 229 E , 26/09/2002 s. 0142 - 0143



KIRJALLINEN KYSYMYS P-0822/02 esittäjä(t): María Sornosa Martínez (PSE) komissiolle (19. maaliskuuta 2002) Aihe: Alcoyssa Alicantessa sijaitsevan Barxell-joen juoksun muuttaminen ja urbanisointi Voiko komissio ilmoittaa, mihin vaiheeseen on edennyt Colla Ecologista la Carrascan (Ecologistes en Acció) esittämä valitus 2001/4783, SG (2001) A/9437, joka koskee Barxell-joen (ensimmäinen vaihe, ensimmäinen osuus, Viaducto de San Jorge, Alcoy, Alicante) juoksun muuttamista ja urbanisointia? Kuinka pahasti valituksen kohteena oleva hanke komission mielestä rikkoo yhteisön säännöksiä ja erityisesti direktiivejä 97/62/EY(1), 92/43/EY(2) ja 79/409/ETY(3)? Katsooko komissio että kyseinen hanke on sopusoinnussa yhteisön vesipolitiikan puitteista annetun direktiivin (2000/60/EY(4)) säännösten kanssa? (1) EYVL L 305, 8.11.1997, s. 42. (2) EYVL L 206, 22.7.1992, s. 7. (3) EYVL L 103, 25.4.1979, s. 1. (4) EYVL L 327, 22.12.2000, s. 1. Margot Wallströmin komission puolesta antama vastaus (26. huhtikuuta 2002) Komissio on vastaanottanut valituksen (viitenumero 2001/4783), joka koskee Alcoyssa Espanjassa sijaitsevan Barxell-joen kaupunkialueella sijaitsevan osuuden kanavointihanketta. Valituksen perusteella komissio on lähettänyt Espanjan viranomaisille kirjeen, jossa heitä pyydetään kommentoimaan valituksen tekijän esittämiä asioita ja seuraavien neuvoston direktiivien soveltamista: - luontotyyppien sekä luonnonvaraisen eläimistön ja kasviston suojelusta 21. toukokuuta 1992 annettu direktiivi 92/43/ETY, - luonnonvaraisten lintujen suojelusta 2. huhtikuuta 1979 annettu direktiivi 79/409/ETY, - tiettyjen julkisten ja yksityisten hankkeiden ympäristövaikutusten arvioinnista 27. kesäkuuta 1985 annettu direktiivi 85/337/ETY(1). Vastauksessaan Espanjan viranomaiset ilmoittivat komissiolle, että hanke aiotaan toteuttaa kaupunkialueella eikä sen vuoksi vaikuta mihinkään yhteisön tärkeänä pitämään alueeseen tai lintujen erityissuojelualueeseen. Sen lisäksi Espanjan viranomaiset totesivat, että ympäristövaikutukset on arvioitu Espanjan voimassa olevan vesistöjä koskevan lainsäädännön mukaisesti. Tutkimukseen on sovellettu julkista kuulemismenettelyä. Komissio arvioi parhaillaan Espanjan viranomaisilta saatuja tietoja, jotka koskevat mauremys leprosa -kilpikonnan esiintymistä alueella. Tämä laji mainitaan luontotyyppidirektiivin liitteissä II ja IV. Komissio katsoo, että yhteisön vesipolitiikan puitteista 23. lokakuuta 2000 annettu Euroopan parlamentin ja neuvoston direktiivi 2000/60/EY ei ole sovellettavissa tässä tapauksessa. (1) EYVL L 175, 5.7.1985, direktiivi sellaisena kuin se on muutettuna 3. maaliskuuta 1997 annetulla neuvoston direktiivillä 97/11/EY, EYVL L 73, 14.3.1997.
KIRJALLINEN KYSYMYS E-0846/02 esittäjä(t): Glyn Ford (PSE) komissiolle. Paritroolaus ja delfiinien kuolemat.



Virallinen lehti nro 229 E , 26/09/2002 s. 0147 - 0148



KIRJALLINEN KYSYMYS E-0846/02 esittäjä(t): Glyn Ford (PSE) komissiolle (27. maaliskuuta 2002) Aihe: Paritroolaus ja delfiinien kuolemat Onko komissio tietoinen siitä, että suuri määrä kuolleita delfiinejä on huuhtoutunut Englannin lounaisrannikolle ja Ranskan rannikolle viime kuukausien aikana? Tämän ilmiön syyksi on ehdotettu yhä tavallisempaa paritroolauksen käytäntöä, jossa kaksi troolaria vetää verkkoa suurella nopeudella välissään. Hyväksyykö komissio tämän analyysin? Jos näin on, mihin toimiin se aikoo ryhtyä auttaakseen suojelemaan delfiinikantaa? Margot Wallströmin komission puolesta antama vastaus (15. toukokuuta 2002) Komissio on saanut tietoja parlamentin jäsenen esille ottamasta asiasta. Vaikka luontotyyppidirektiivillä (luontotyyppien sekä luonnonvaraisen eläimistön ja kasviston suojelusta 21. toukokuuta 1992 annettu neuvoston direktiivi 92/43/ETY(1)) suojellaan kaikkia valaslajeja ja siinä asetetaan jäsenvaltioille erityisiä velvollisuuksia tässä suhteessa, komissio alkaa olla yhä enemmän sitä mieltä, että yhteisön toimi saattaa olla välttämätön, jotta voidaan tehostaa pienten valaiden suojelemista kalastustoiminnan ei-toivotuilta vaikutuksilta. Tällaisia toimia voisivat olla kalastustoiminnan vähentäminen kokonaisuudessaan mahdollisuuksien mukaan sekä tarkemmin kohdennetut toimet joihinkin herkkiin lajeihin, kuten juuri valaisiin, kohdistuvien merkittävien vaikutusten välttämiseksi. Komissio kokoaa kaiken saatavilla olevan tieteellisen ja teknisen tiedon ja on pyytänyt tieteellis-teknis-taloudelliselta kalatalouskomitealta (Scientific, Technical and Economic Committee for Fisheries, STECF) ja kansainväliseltä merentutkimusneuvostolta (International Council for the Exploration of the Sea, ICES) tieteellistä ja teknistä tukea, jonka avulla se voi ehdottaa lainsäädäntötoimenpiteitä kuultuaan ensin kaikkia osapuolia, joita asia koskee. Paritroolauksen mahdolliset vaikutukset kuuluvat kyseiseen analyysiin. Heti kun komissio saa STECF:n ja ICES:n tiedot käyttöönsä, se suunnittelee asianmukaiset toimenpiteet kalastustoiminnan alalla kuultuaan ensin kaikkia osapuolia, joita asia koskee. Tämän on tarkoitus tapahtua ennen vuoden 2002 loppua. Neuvosto hyväksyy toimenpiteet EY:n perustamissopimuksen 43 artiklassa määrätyn menettelyn mukaisesti. (1) EYVL L 206, 22.7.1992.
KIRJALLINEN KYSYMYS E-1199/02 esittäjä(t): Christopher Huhne (ELDR) komissiolle. Hätätilarokotteiden hankinta.



Virallinen lehti nro 229 E , 26/09/2002 s. 0194 - 0194



KIRJALLINEN KYSYMYS E-1199/02 esittäjä(t): Christopher Huhne (ELDR) komissiolle (26. huhtikuuta 2002) Aihe: Hätätilarokotteiden hankinta Millaisia menetelmiä eri jäsenvaltiot käyttävät hankkiessaan rokotteita mahdollisiin terroriuhkiin liittyviä hätätilanteita varten? Frederik Bolkestein komission puolesta antamayhteinen vastauskirjallisiin kysymyksiin E-1199/02, E-1200/02 ja E-1201/02 (6. kesäkuuta 2002) Komissio on tietoinen, että kirjalliset kysymykset E-1200/02 ja E-1201/02 liittyvät Yhdistyneen kuningaskunnan viranomaisten järjestämään tarjouskilpailuun, jonka aiheena on isorokkorokotteiden toimittaminen mahdollisten terrori-iskujen varalle ottaen huomioon 11:nnen syyskuuta 2001 järkyttävät tapahtumat ja etenkin niiden johdosta esitetyt mahdollisuudet biologisten ja kemiallisten aseiden käyttöön terrori-iskun yhteydessä. Komissio ei tunne kaikkia toimenpiteitä, jotka Yhdistynyt kuningaskunta on voinut toteuttaa tarjouskilpailun yhteydessä. Tietojen puuttuessa ei ole mahdollista tehdä lopullisia päätelmiä siitä, kuuluuko tämä nimenomainen sopimus 14 päivänä kesäkuuta 1993 julkisia tavaranhankintoja koskevien sopimustentekomenettelyjen yhteensovittamisesta annetun neuvoston direktiivin 93/36/ETY(1) soveltamisalaan, eikä siitä, olisiko sopimuspuoli pitänyt valita avoimen kilpailun kautta. Kirjallisen kysymyksen E-1199/02 osalta komission saamien tietojen mukaan jäsenvaltioissa, joissa on valmistettu hätätilarokotteita mahdollisten terroriuhkien varalle sen jälkeen, kun Yhdysvalloissa todettin pernaruttobakteerin levitystapauksia vuonna 2001, ei ole noudatettu avointa tarjouskilpailua koskevia menettelyjä asiaan liittyvien turvallisuusnäkökohtien vuoksi. Edellä mainitun direktiivin 2 artiklassa säädetään poikkeuksista avointa tarjouskilpailua koskeviin säännöksiin. Poikkeukset käsittävät tavaranhankintoja koskevat sopimukset, jotka on julistettu salaisiksi tai joiden toteuttaminen edellyttää kyseisessä jäsenvaltiossa voimassa olevien lakien, asetusten tai hallinnollisten määräysten mukaisia erityisiä turvatoimia, taikka jos kyseisen jäsenvaltion keskeiset turvallisuusedut sitä vaativat. Koska kyseessä on poikkeus yleissääntöön, jonka mukaan julkiset hankintasopimukset on tehtävä julkisen tarjouskilpailun tuloksena, 2 artiklaa on tulkittava tiukan tapauskohtaisesti. Asiaan voi liittyä esimerkiksi ilmeinen tarve olla sopimuksen tekemisen ajankohtana ilmoittamatta sopimuksen olemassaolosta tai luonteesta yleiseen turvallisuuteen liittyvistä syistä. Euroopan yhteisöjen tuomioistuimen 26. lokakuuta 1999 asiassa C- 273/97 antamassa ratkaisussa todetaan, että jäsenvaltioilla on tiettyä harkintavaltaa, kun ne ryhtyvät tarpeellisiksi katsomiinsa toimiin jäsenvaltion yleisen turvallisuuden suojaamiseksi. Tämä saattaa myös olla asiaan vaikuttava tekijä tämäntyyppisessä tapauksessa. (1) EYVL L 199, 9.8.1993.
KIRJALLINEN KYSYMYS P-0891/02 esittäjä(t): Emmanouil Bakopoulos (GUE/NGL) neuvostolle. Prodin ja Schröderin säännölliset tapaamiset.



Virallinen lehti nro 229 E , 26/09/2002 s. 0156 - 0156



KIRJALLINEN KYSYMYS P-0891/02 esittäjä(t): Emmanouil Bakopoulos (GUE/NGL) neuvostolle (27. maaliskuuta 2002) Aihe: Prodin ja Schröderin säännölliset tapaamiset Euroopan komission puheenjohtajan Prodin ja Saksan liittokanslerin Schröderin Barcelonassa järjestetyn tapaamisen jälkeen päätettiin, että jokaisen huippukokouksen edellä järjestetään säännöllisesti komission ja Saksan hallituksen edustajien välinen tapaaminen. Ensimmäinen tällainen tapaaminen järjestetään ilmeisesti Berliinissä ennen seuraavaa huippukokousta. Neuvostolta kysytään, aiotaanko vastaavia tapaamisia järjestää muiden maiden päämiesten kanssa vai rajoitetaanko ne Saksaan ja mahdollisesti joihinkin muihin suuriin valtioihin? Vastaus (27. kesäkuuta 2002) Neuvosto pyytää arvoisaa parlamentin jäsentä osoittamaan kysymyksensä suoraan komissiolle.
KIRJALLINEN KYSYMYS P-1247/02 esittäjä(t): Anne Van Lancker (PSE) komissiolle. EU:n tuella laadittujen tutkimusten ja selontekojen saatavuus.



Virallinen lehti nro 229 E , 26/09/2002 s. 0197 - 0198



KIRJALLINEN KYSYMYS P-1247/02 esittäjä(t): Anne Van Lancker (PSE) komissiolle (25. huhtikuuta 2002) Aihe: EU:n tuella laadittujen tutkimusten ja selontekojen saatavuus Euroopan komissio myöntää varoja eri toimintaohjelmista eurooppalaisen politiikan tukemiseen jäsenvaltioissa. Jäsenvaltiot ja muut viranomaiset ja elimet saavat näin tukea yhteisön julkisista varoista esimerkiksi työllisyyttä ja sosiaalisesta syrjäytymistä koskevien tutkimusten ja selontekojen laatimiseksi. Useasti nämä tutkimukset eivät ole julkisia. Onko komissio valmis edellyttämään, kun se myöntää tukea tällaisten tutkimusten laatimiseksi, että tukea saavien osapuolten yhteisön yleisillä varoilla rahoitettujen tutkimusten on oltava julkisia? Romano Prodin komission puolesta antama vastaus (28. toukokuuta 2002) Vastatakseen arvoisan parlamentin jäsenen kysymykseen komissio ryhtyi tutkimaan asiaa, jolloin kävi ilmi, että aihe on laaja ja sen tutkimiseksi tarvitaan useiden komission yksiköiden yhteistyötä. Kunhan asian tutkiminen on saatettu päätökseen, komissio ilmoittaa tuloksista arvoisalle parlamentin jäsenelle.
KIRJALLINEN KYSYMYS E-0780/02

esittäjä(t): Graham Watson (ELDR) komissiolle

(20. maaliskuuta 2002)

Aihe: Kreikan perimä vero yksityisiltä huviveneiltä

Voiko komissio vahvistaa, onko EU:n ja Kreikan hallituksen välillä käyty neuvotteluja muun kuin Kreikan lipun alla purjehtivilta yksityisiltä huviveneiltä perittävästä verosta?

Jos neuvotteluja on käyty, mihin tulokseen niissä on päädytty?

Frederik Bolkesteinin komission puolesta antama vastaus

(29. huhtikuuta 2002)

Liikennevero, johon arvoisa parlamentin jäsen viittaa, kannetaan joka kerta kun yli seitsemän metrin pituinen yksityinen huvivene saapuu maahan ja lähestyy Kreikan satamia tai rannikoita. Se koskee myös Kreikan lipun alla purjehtivia aluksia mutta ei kreikkalaiseen satamaan pysyvästi ankkuroituja aluksia. Veron kantamisessa kreikkalaiseen satamaan pysyvästi ankkuroituina huviveneinä pidetään huviveneitä, jotka ovat vuodessa alle 30 päivää Kreikan ulkopuolella.

Komissio katsoo, että tämä liikennevero on vastoin EY:n perustamissopimuksen 23, 25 ja 133 artiklan määräyksiä, joilla kielletään vaikutukseltaan tuontitulleja vastaavat maksut jäsenvaltioiden välillä ja tavaroita suoraan kolmansista maista tuotaessa.

Komissio vahvistaa arvoisalle parlamentin jäsenelle, että se toimitti Kreikan viranomaisille ensin 12. syyskuuta 2000 virallisen ilmoituksen lain N:o 2743/99 11 pykälällä käyttöön otetusta huviveneiden liikenneverosta, ja on antanut sittemmin asiasta perustellun lausunnon, joka lähetettiin 26. heinäkuuta 2001.

Komissio sai perusteltuun lausuntoonsa 18. lokakuuta 2001 Kreikan viranomaisten vastauksen, jossa oli neljä liitettä.

Asiakirjojen tarkastelu osoitti, että Kreikan viranomaiset eivät olleet toteuttaneet perustellussa lausunnossa vaadittuja muutoksia, vaikkakin lain N:o 2932/2001 34 pykälän 1 momentilla muutettiin hieman lain N:o 2743/99 11 pykälää:

- Aikaisemmin veroa kannettiin aluksen kokonaispituudelta 15 000 drakhmaa metriä kohti, jos kyseinen huvivene saapui uudestaan maahan ja lähestyi Kreikan satamia tai rannikoita 30 päivän kuluessa edellisestä maahantulosta, eli kahden ajallisesti lähekkäisen maahan saapumisen yhteydessä alukseen kohdistui erityisen raskas verotus. Vero on nyt alennettu 2000 drakhmaan metriä kohti eli samalle tasolle kuin edellisen maahan saapumisen yhteydessä, mutta se on edelleen maksettava joka kerta kun alus saapuu Kreikkaan tai lähestyy Kreikan satamia tai rannikoita.

- Huviveneet, jotka osallistuvat kilpailuihin, veneilykerhojen tai navigointikoulujen järjestämiin harjoitusmatkoihin tai ulkomaisten ministeriöiden koulutusohjelmiin, vapautetaan liikenneverosta merenkulkuministerin luvalla.

- Ammatilliseen käyttöön tarkoitetut huviveneet (joiden kuljetuskapasiteetti on enintään 49 henkeä, joissa on makuuhytit myös matkustajille ja joita käytetään ainoastaan huvimatkoihin tai retkiin, niin että alus on vuokrattu kokonaan matkustajien käyttöön), eivät aiemmin kuuluneet liikenneveron soveltamisalan piiriin, mutta joutuvat nyt maksamaan veroa.

Komissio tarkastelee parhaillaan aloittamansa menettelyn mahdollisia jatkotoimia.